KOMISIJOS REGLAMENTAS (EB) Nr. 346/2006
2006 m. vasario 27 d.
atidarantis tarifų kvotą lengvatinėmis sąlygomis įvežamam AKR šalių kilmės žaliaviniam cukranendrių cukrui perdirbimo įmonėms aprūpinti laikotarpiu nuo 2006 m. kovo 1 d. iki birželio 30 d.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkų organizavimo (1), ypač į jo 39 straipsnio 6 dalį,
kadangi:
(1)
Reglamento (EB) Nr. 1260/2001 39 straipsnio 1 dalyje numatyta, kad nuo 2001-2002 iki 2005-2006 prekybos metų, siekiant tinkamai aprūpinti Bendrijos cukraus perdirbimo įmones, imamas specialus sumažintas importo muitas už žaliavinį cukranendrių cukrų, kilusį iš valstybių, su kuriomis Bendrija yra sudariusi tiekimo lengvatinėmis sąlygomis susitarimus. Šiuo metu Tarybos sprendimu 2001/870/EB (2) tokie susitarimai yra sudaryti su Afrikos, Karibų jūros ir Ramiojo vandenyno valstybėmis (AKR valstybėmis), išvardytomis AKR ir ES partnerystės susitarimo (3) V priedo 3 protokole dėl AKR šalių cukraus, ir su Indijos Respublika.
(2)
Sprendimu 2001/870/EB sudarytuose susitarimuose pasikeičiant raštais yra numatyta, kad atitinkamos cukraus perdirbimo įmonės turi sumokėti minimalią pirkimo kainą, lygią garantuojamai žaliavinio cukraus kainai, sumažintai sureguliavimo pagalbos, nustatytos atitinkamiems prekybos metams, dydžiu. Todėl reikėtų nustatyti šią mažiausią kainą, atsižvelgiant į 2005-2006 prekybos metams taikomus veiksnius.
(3)
Importuotini specialaus lengvatinėmis sąlygomis įvežamo cukraus kiekiai yra nustatyti pagal Reglamento (EB) Nr. 1260/2001 39 straipsnį remiantis metiniu prognozuojamu Bendrijos balansu.
(4)
Iš to balanso paaiškėjo, kad būtina importuoti žaliavinį cukrų ir dabar 2005-2006 prekybos metams atidaryti tarifų kvotas, kurioms taikytinas minėtuose susitarimuose numatytas specialus sumažintas muitas, tokiu būdu sudarant sąlygas dalį tų prekybos metų tenkinti Bendrijos cukraus perdirbimo įmonių poreikius.
(5)
Taigi Komisijos reglamentu (EB) Nr. 978/2004 (4) buvo atidarytos 2005 m. liepos 1 d.-2006 m. vasario 28 d. laikotarpio kvotos.
(6)
Kadangi jau yra žaliavinio cukranendrių cukraus gamybos prognozės 2005-2006 prekybos metams, reikėtų atidaryti minėtų prekybos metų antrojo pusmečio kvotą.
(7)
Reikėtų patikslinti, kad 2003 m. birželio 30 d. Komisijos reglamentas (EB) Nr. 1159/2003, nustatantis išsamias tam tikrų tarifinių kvotų ir lengvatinių susitarimų, taikomų cukranendrių cukraus importui 2003-2004 ir 2005-2006 prekybos metais taikymo taisykles ir iš dalies pakeičiantis Reglamentus (EB) Nr. 1464/95 ir (EB) Nr. 779/96 (5), turėtų būti taikomas naujajai kvotai.
(8)
Kad ūkio subjektai galėtų išeikvoti abi Reglamentu (EB) Nr. 978/2005 2005 m. liepos 1 d.-2006 m. vasario 28 d. laikotarpiui atidarytas lengvatinėmis sąlygomis įvežamo specialaus cukraus kvotas, reikėtų pratęsti licencijų paraiškų pateikimą dėl minėtų kvotų iki 2006 m. birželio 30 d.
(9)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Pagal Sprendimą 2001/870/EB laikotarpiui nuo 2006 m. kovo 1 d. iki birželio 30 d. atidaroma 60 224 tonoms baltojo cukraus ekvivalentiška tarifinė importo kvota rafinuoti skirtam žaliaviniam cukranendrių cukrui (KN kodas 1701 11 10), kilusiam iš AKR šalių, pasirašiusių susitarimą pasikeičiant raštais, patvirtintą minėtu sprendimu.
2 straipsnis
1. Specialus sumažintas importo muitas už 100 kilogramų standartinės kokybės žaliavinio cukranendrių cukraus 1 straipsnyje numatytiems kiekiams yra nustatomas 0 eurų dydžio.
2. Mažiausia supirkimo kaina, kurią 1 straipsnyje nurodytu laikotarpiu moka Bendrijos cukraus perdirbimo įmonės, yra nustatoma 49,68 eurai už 100 kilogramų standartinės kokybės žaliavinio cukraus.
3 straipsnis
Šiuo reglamentu atidarytai tarifinei kvotai yra taikomos Reglamento (EB) Nr. 1159/2003 nuostatos.
4 straipsnis
Reglamento (EB) Nr. 978/2005 1 straipsnio a ir b punktuose numatyto kiekio, dėl kurio importo licencijų paraiškos nebuvo pateiktos iki 2006 m. kovo 1 d., galima prašyti iki 2006 m. birželio 30 d.
5 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. kovo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 27 d.